Comme un chef

***Comme un chef*** (títol orichinal en francés, en aragonés ***Como un chef***, estrenada en Aragón con o títol en castellano de ***El chef, la receta de la felicidad***, ***O chef, a recepta d'a felicidat*** en aragonés) ye una cinta francesa de comedia de l'anyo 2012 dirichida por Daniel Cohen seguntes un guión orichinal d'él mesmo y d'Olivier Dazat, con dirección de fotografía de Robert Fraisse y Banda Sonora Orichinal de Nicola Piovani. Producida por Sidonie Dumas ta las productoras *[[Gaumont]]* y *[[TF1 Films Production]]*, en a cinta participan, entre d'atros, os actors Michaël Youn, Jean Reno, Raphaëlle Agogué, Julien Boisselier, Salomé Stévenin, Serge Larivière, Issa Doumbia, Bun Hay Mean, Pierre Vernier y Santiago Segura.

A cinta s'estrenó lo 7 de marzo de 2012 mientres a 62<sup>ena</sup> edición d'o Festival Internacional de Cine de Berlín, en Alemanya, y se prochectó en muitos festivals cinematograficos arredol d'o mundo. Tanimientres, a criticas d'a cinta no estioron pas guaire positivas. *Comme un chef* s'ambienta en a ciudat de París en epoca actual d'a cinta (2012).

## Argumento
Jacky Bonnot ye un talentoso chef que no ha teniu pas guaire exito en os suyos treballos en os restaurants, a on gosan despedir-lo en estar masiau eficient y exquisito en o suyo treballo y en o contacto con os clients. Vive con a suya novia, Béatrice, qui se troba embarazada. Bel día la suya novia li diz que no pueden continar asinas y que s'amenista que accepte cualsiquier treballo y que li dure tiempos. Finalment troba un treballo ta pintar una residencia d'ancianos.

D'atra man, Alexandre Lagarde ye un prestichioso chef con tres estrelas en a *[[Guía Michelin]]* (ye decir, una calidat excepcional d'a cocina d'o restaurant, que chustifica lo viache nomás que por ixo) pero que tien problemas con o propietario d'o restaurant *Cargo Lagarde*, Stanislas Matter, qui quiere fer cambios ta tener un restaurant de cocina moderna y experimental y li molesta que Alexandre contine en o restaurant.

Jacky ye pintando en a residencia pero veye que os cociners no son fendo bien una recepta con bacalau y dende la finestra lis diz cómo han de fer-la. Finalment dentra por a finestra en a cocina y s'encarga él de fer a birolla. Lo primer día a los residents no lis cuaca guaire lo resultau, pero en bels días Jacky se converte en qui fa de contino la birolla en tenendo como aduyants a los antigos cociners. Un día plega en a residencia Alexandre ta visitar-ie a lo suyo amigo Paul Matter (qui ye lo pai de Stanislas) y iste li fa probar o plato cocinau. Alexandre reconoix inmediatament una d'as suyas receptas, perfectament preparada. Casualment Stanislas l'ha deixau sin d'aduyants y Alexandre li proposa a Jacky de convertir-se en o suyo segundo en o restaurant. Jacky ye un apasionau d'a cocina d'Alexandre, qui ye ta él un d'os grans chefs d'a cocina francesa, pero li ha prometiu a Béatrice que mantiendría lo suyo treballo de pintor y amás de treballar ta Alexandre no tiendría chornal en estar nomás que a preba. Finalment accepta la oferta d'Alexandre.

Cuan escomencipia a treballar en o restaurant, fa un cambio en una d'as receptas d'Alexandre y iste li da comiat, pero finalment torna a acceptar-lo cuan Jackie li resuelve un problema que teneba con una recepta. Pero de rapiconte tot se complica: bien luego plegarán en o restaurant os criticos d'a *Guía Michelin*, Stanislas li fa terne que terne lo boicot a Alexandre, la filla d'Alexandre li refreca que no sía present en a lectura d'a suya tesi doctoral que coincidirá con a visita d'os criticos y, ta remallar, Béatrice s'ha enterau de que Jackie ha deixau o suyo treballo de pintor y l'ha albandonau.

## Elenco

## Critica
Cristina Bringas, en *[[El espectador imaginario]]*, en fa una critica positiva, mesmo considerando que ista cinta puet convertir-se en una cinta clasica aintro d'o subchenero d'o cine sobre la cocina:

Alejandro Muñoz en *[[Cine y comedia]]* li atorga cuatro puntos sobre diez y considera que:

Fausto Fernández, en a revista *[[Fotogramas]]* en fa una critica favorable:

## Se veiga tamién
* Cine en 2012.
* Cintas de 2012.

## Referencias

## Vinclos externos
*  ''Comme un chef'' en Internet Movie Database.
*  ''Comme un chef'' en Allociné.
*  ''Comme un chef'' en AllMovie.
*  ''Comme un chef'' en Rotten Tomatoes.
*  /  ''Comme un chef'' en Film Affinity.
*  ''Comme un chef'' en Box Office Mojo.